
Szürkevíz minták mikrobiológiai vizsgálata gyorstesztekkel

Az utóbbi években megnőtt az érdeklődés a szürkevíz újrahasznosítása iránt, mivel igen sok területen okoz problémát a kevés csapadék és az általános vízhiány. Számos kutató foglalkozik a szürkevíz újrahasznosításának lehetőségével, illetve a megfelelő kezelési technológia kidolgozásával. Ugyanakkor a szürkevíz paraméterei rendkívül eltérőek lehetnek, még az azonos forrásból származó minták esetében is.
Vizsgálataim során az Északkelet-Magyarországi régió szürkevizeinek mikrobiológiai minőségét elemeztem. A mikrobiológiai vizsgálatokon kívül mértem az oldott szerves széntartalmat (DOC), biológiai oxigénigényt (BOI), illetve zavarosságot, pH-t, redoxi potenciált, sótartalmat és fajlagos vezetőképességet.
A vizsgált minták baktérium terheltsége átlagosan 105 és 106 CFU/ml között volt. A szürkevíz mintákról általánosságban elmondható, hogy magasabb szerves anyag tartalmú mintákban magasabb összcsíraszámot és koliform baktériumot találtam.
Az E. coli szennyezés elsősorban a fürdővizekben volt kimutatható (2,5 lgCFU/ml), de egyes minták esetében nyomokban mind a mosó mind a mosogatóvízben találtam E. coli szennyezést. Ez mosóvíz esetén főként fehérneműk mosásából származhat, míg a mosogatóvizekbe valószínűleg kézi mosogatás során kerülhetett.
Vizsgálataim során a szürkevíz mintáknál megállapított magas mikrobiális terheltség és magas szerves anyag tartalom miatt az újrafelhasználás előtt a szürkevíz kezelése elengedhetetlen.



